3. การประกอบธุรกิจของแต่ละสายผลิตภัณฑ์

การประกอบธุรกิจของบริษัทในปี 2551 ประกอบด้วย

1. ธุรกิจสิ่งพิมพ์

ธุรกิจสิ่งพิมพ์ถือเป็นธุรกิจที่ทำรายได้หลักให้แก่บริษัท ซึ่งประกอบด้วย การผลิตและจัดจำหน่ายหนังสือ
ร้านหนังสือ และ รับจ้างผลิตสื่อสิ่งพิมพ์ โดยมีรายละเอียดดังนี้

1) ผลิตและจัดจำหน่ายหนังสือประเภทต่างๆ

-   หนังสือการ์ตูน

บริษัทเป็นผู้ผลิตหนังสือการ์ตูนชั้นนำลิขสิทธิ์จากญี่ปุ่น เกาหลี ฮ่องกงและประเทศอื่นๆ
และเป็นผู้ถือครองลิขสิทธิ์หนังสือการ์ตูนรายใหญ่ที่สุดรายหนึ่งของประเทศ
ประกอบด้วยการ์ตูนรวมเล่มและการ์ตูนรายสัปดาห์ โดยมีการ์ตูนฉบับรวมเล่มเป็นที่นิยมของนักอ่าน
มากมายหลายเรื่อง

การ์ตูนญี่ปุ่น ได้แก่ นิตยสาร C-Kids, One Piece, Reborn ครูพิเศษจอมป่วน, D.Grayman,
บีต นักล่าอสูร, Full Metal Alchemist แขนกลคนแปรธาตุ, เกมกลคนอัจฉริยะ ภาค R, MAR
อิทธิฤทธิ์พิชิตมายา, เทพอสูรจิ้งจอกเงิน เป็นต้น

การ์ตูนเกาหลี ได้แก่ นักรบครบสลึง, เทวทูตทมิฬ, Priest นักบุญปีศาจ, จิ้งจอกเก้าหาง เป็นต้น

นอกจากนี้บริษัทยังได้ส่งเสริมนักเขียนการ์ตูนไทยเพื่อผลักดันให้เขียนผลงานออกสู่ตลาด
โดยในปีที่ผ่านมามีการจัดพิมพ์การ์ตูนไทยหลายเล่มและเป็นที่รู้จักอย่างกว้างขวาง
มีหลายเรื่องที่ประสบความสำเร็จ สามารถขายลิขสิทธิ์ให้สำนักพิมพ์ต่างประเทศได้
การ์ตูนไทยเรื่องที่ได้รับความนิยมสูงสุด ได้แก่ Angel Boy เด็กชายพันธุ์เทวดา, Mini Love,
ปิดเทอมใหญ่หัวใจว้าวุ่น, O-Spirits, Executional มหาสงครามออนไลน์ถล่มจักรวาล,
กำปั้นไม่มีท้อ สมจิตร จงจอหอ, Black and White เป็นต้น

-   พ็อกเกตบุ๊ค และนวนิยายกำลังภายใน

ด้านการผลิตพ็อกเกตบุ๊คมีทั้งผลงานของนักเขียนไทย รวมทั้งเรื่องแปลชั้นนำจากประเทศอังกฤษ
อเมริกา ญี่ปุ่น เกาหลี ฮ่องกง
นอกจากนี้บริษัทยังเป็นผู้ถือครองลิขสิทธิ์นวนิยายกำลังภายในผลงานของนักเขียนชื่อดัง อาทิ กิมย้ง,
โก้วเล้ง, หวงอี้, อุนสุยอัน แต่เพียงผู้เดียวในประเทศไทย โดยมี น.นพรัตน์
นักแปลนิยายจีนกำลังภายในเป็นนักแปลในสังกัดมายาวนาน

บริษัทมีสำนักพิมพ์และกองบรรณาธิการดูแลการผลิตพ็อกเกตบุ๊คแต่ละประเภท โดยแบ่งออกเป็น

  สำนักพิมพ์ สยามอินเตอร์บุ๊คส์

เป็นสำนักพิมพ์ที่จัดพิมพ์หนังสือหลากหลายแนว หลากหลายภาษา
เพื่อตอบสนองความต้องการอันหลากหลายของตลาดผู้บริโภคหนังสือ
ซึ่งสามารถแบ่งตามประเภทหนังสือได้ดังนี้

นวนิยายกำลังภายใน ซึ่งเป็นผลงานที่รู้กันดีในตลาดหนังสือว่า สำนักพิมพ์ สยามอินเตอร์บุ๊คส์
เป็นสำนักพิมพ์ผู้นำในด้าน นวนิยายกำลังภายใน
อีกทั้งเป็นผู้ถือครองลิขสิทธิ์นวนิยายกำลังภายในของนักเขียนระดับตำนานของโลกแต่เพียงผู้เดียวในประเทศไทย
อาทิ กิมย้ง, หวงอี้, โก้วเล้ง เรื่องที่ได้รับความนิยมอย่างสูงติดอันดับหนังสือขายดี ได้แก่
มหาบุรุษพลิกปฐพี, เจาะเวลาหาจิ๋นซี (ฉบับปรับปรุงใหม่), อวสานจิ๋นซี, มังกรคู่สู้สิบทิศ
(ฉบับปรับปรุงใหม่) เป็นต้น

นวนิยายไทย ซึ่งมีหลากหลายแนวตั้งแต่ แฟนตาซี สืบสวนสอบสวน ตลอดจนสยองขวัญ
ผลงานที่เป็นที่รู้จักกันในวงกว้าง อาทิ เกมร้อยวิญญาณ, Angel Boy เด็กชายพันธุ์เทวดา,
Nirvana วิกฤตเทวะ ฯลฯ

นวนิยายแปลญี่ปุ่น ซึ่งเป็นผลงานมากมายหลายแนวทั้ง สืบสวนสอบสวน สยองขวัญ ฯลฯ
อีกทั้งยังเป็นผลงานของนักเขียนระดับเบสต์เซลเลอร์ของญี่ปุ่น อาทิ อาคากาวะ จิโร่, ยูสึเกะ คิชิ,
โออิชิ เคย์, โอดะ ฟูยูมิ ผลงานที่สร้างชื่อได้แก่ เอริกะ แวมไพร์ยอดนักสืบ, บันทึกน้ำตา 1 ลิตร,
หัวใจอึ, คฤหาสน์ซ่อนตาย, 12 อาณาจักรเทพยุทธ์ ฯลฯ

นวนิยายแปลอังกฤษ ซึ่งเป็นนวนิยายแอ๊กชั่นซึ่งผ่านการคัดสรร
และเป็นหนังสือระดับเบสต์เซลเลอร์จากนักเขียนระดับโลกมากมาย อาทิ แมทธิว เรลลี่ย์, ไมเคิล
คริชตัน, ทอม แคลนซี่ย์, เฟรเดอริค ฟอร์ไซธ์ ผลงานที่สร้างชื่อได้แก่ Seven Deadly Wonders
ถอดรหัส 7 มหัศจรรย์สุดขอบโลก, The Fist of God เกมถล่มโลก

หนังสือทั่วไป ผลงานของนักเขียนไทย แนวปรัชญา How To ความรู้เชิงธุรกิจ ผลงานที่สร้างชื่อ
อาทิ CEO สอนน้อง เขียนโดย ก่อศักดิ์ ไชยรัศมีศักดิ์

  สำนักพิมพ์ Saturday

จัดพิมพ์หนังสือเพื่อกลุ่มผู้อ่านที่เป็นผู้หญิง
โดยนำเสนอหนังสือที่มีเนื้อหาซึ่งสอดแทรกไปด้วยสาระประโยชน์
ให้มุมมองความคิดเพื่อนำมาพัฒนาตนเองให้กลายเป็นผู้ที่ใช้ชีวิตได้อย่างชาญฉลาด
อีกทั้งยังมีหนังสือที่จัดพิมพ์เพื่อให้ความบันเทิง เติมความสดใสในวันว่าง
โดยแนวหนังสือที่ตีพิมพ์นั้นประกอบด้วย

-   How to พัฒนาตนเอง (ไทย - ญี่ปุ่น - อังกฤษ)

-   แนวสารคดี ชีวประวัติบุคคล

-   นวนิยายแปลต่างประเทศ โรแมนติก ดราม่า (ญี่ปุ่น - อังกฤษ)

-   แนวให้กำลังใจ ความรัก

สำนักพิมพ์ สยามบันทึก

ผลิตหนังสือเพื่อถ่ายทอดเรื่องราวในประวัติศาสตร์ของประเทศไทย ความเป็นมา
การก่อกำเนิดสิ่งต่างๆ รวมไปถึงเหตุการณ์สำคัญๆ เรื่องแปลกมหัศจรรย์ที่เคยเกิดขึ้นในอดีต
บุคคลสำคัญผู้สร้างปรากฏการณ์อันน่าจดจำไว้
นอกจากนี้ยังมีเรื่องราวของประเพณีวัฒนธรรมน่าตื่นตาตื่นใจต่างๆ ที่เคยมีเคยเกิดในสมัยโบราณ
รวมถึงประวัติศาสตร์ที่น่าสนใจจากประเทศอื่นๆ ด้วย

โดยหนังสือที่สำนักพิมพ์
สยามบันทึกจัดพิมพ์นั้นล้วนเป็นผลงานที่เต็มไปด้วยความรู้สารประโยชน์เพื่อให้ผู้อ่านได้ศึกษาอดีต
เรียนรู้ปัจจุบัน เพื่ออนาคต ส่วนใหญ่เป็นผลงานของนักเขียนชื่อดัง โรม บุนนาค

-   นิตยสาร

บริษัทผลิตและจำหน่ายนิตยสารหลากหลายออกสู่ตลาดอย่างต่อเนื่องและได้รับความนิยมจากผู้อ่านเรื่อยมา
ทั้งนิตยสารชั้นนำลิขสิทธิ์จากประเทศอังกฤษ อาทิ “Slimming”
นิตยสารเพื่อผู้หญิงที่เอาใจใส่รูปร่าง สุขภาพและความงาม คุณกมลา กำภู ณ อยุธยา
เป็นบรรณาธิการบริหาร, “Mother&Baby” นิตยสารแนวแม่และลูกที่มียอดขายอันดับหนึ่งจากอังกฤษ
สำหรับผู้หญิงที่เตรียมตัวเป็นคุณแม่และผู้ที่มีบุตรวัยแรกเกิดถึง 6 ขวบ คุณพิมลวรรณ ศุภยางค์
เป็นบรรณาธิการบริหาร, “Health Plus”
นิตยสารสำหรับผู้หญิงวัยทำงานที่ใส่ใจการดูแลสุขภาพและความงาม คุณวราภรณ์ สมพงษ์
เป็นบรรณาธิการบริหาร, นิตยสารวัยรุ่น “LOVE LOVE”
รวมทั้งนิตยสารบันเทิงที่บริษัทผู้ดูแลการตลาดและจัดจำหน่ายล้วนเป็นนิตยสารที่ได้รับความนิยมอย่างกว้างขวาง
อาทิ ซุบซิบ, เมาท์ซี่ TV, A-Star และ Seoul Star เป็นต้น

การจัดจำหน่ายและช่องทางการจัดจำหน่ายของธุรกิจสิ่งพิมพ์

การจัดจำหน่ายและช่องทางการจัดจำหน่ายสำหรับธุรกิจสิ่งพิมพ์นั้น
ถือเป็นสิ่งที่สำคัญเนื่องจากเป็นรายได้หลักของบริษัท
ฉะนั้นบริษัทจึงให้ความสำคัญการจัดจำหน่ายและช่องทางในการจัดจำหน่าย
ซึ่งบริษัทมีช่องทางการจัดจำหน่ายที่หลากหลาย เช่น การขายผ่านร้านหนังสือทั่วไป
และขายผ่านร้านหนังสือของบริษัท รวมทั้งการออกงานแสดงสินค้าต่างๆ
ในปัจจุบันบริษัทได้ส่งหนังสือผ่าน เอเย่นต์ไปสู่ร้านค้าต่างๆ มากมาย
โดยสามารถแบ่งออกเป็นช่องทางต่างๆ ดังนี้

ระยะเวลาวางแผงหนังสือในแต่ละช่องทางการจำหน่ายจะแตกต่างกันตามประเภทของหนังสือแต่ละชนิด
โดยมีระยะเวลาวางแผงสำหรับหนังสือการ์ตูน 30 ถึง 60 วัน นิตยสาร 30 วัน
พ็อกเกตบุ๊คและนิยายจีน 60 ถึง 90 วัน สำหรับนโยบายการรับคืนหนังสือ
บริษัทจะรับหนังสือคืนทั้งจำนวนเมื่อถึงวันครบกำหนดชำระเงิน นอกจากนี้
บริษัทยังมีโครงการขายผ่านเว็บไซต์ www.bookfriendonline.com
เพื่อเข้าถึงกลุ่มลูกค้าได้มากขึ้น

ปัจจุบันภาวะอุตสาหกรรมสิ่งพิมพ์ในประเทศมีอัตราการเติบโตและมีการแข่งขันสูง
แต่ละสำนักพิมพ์ต่างผลิตหนังสือประเภทต่างๆ ออกสู่ตลาดอย่างต่อเนื่อง
ทำให้หนังสือที่วางจำหน่ายในตลาดมีจำนวนมากและหลากหลายประเภท
เพื่อตอบสนองความต้องการของผู้อ่านที่แตกต่างกัน
แม้ว่าภาวะตลาดหนังสือในปัจจุบันจะมีการแข่งขันสูง
แต่บริษัทยังเล็งเห็นโอกาสที่จะเป็นหนึ่งในผู้นำตลาดสิ่งพิมพ์
โดยเฉพาะหนังสือการ์ตูนลิขสิทธิ์จากต่างประเทศ
เนื่องจากบริษัทมีประสบการณ์และความชำนาญทางอุตสาหกรรมสิ่งพิมพ์
ประกอบกับบริษัทดำเนินธุรกิจด้วยความซื่อสัตย์ โปร่งใส
จึงได้รับความเชื่อถือจากเจ้าของลิขสิทธิ์ทั้งในประเทศไทยและต่างประเทศ

ดังนั้น
แม้ว่าธุรกิจสิ่งพิมพ์จะเกิดภาวะการแข่งขันสูงแต่บริษัทยังเล็งเห็นโอกาสที่จะเป็นหนึ่งในผู้นำตลาดสิ่งพิมพ์บนพื้นฐานของการมีบริษัทคู่ค้าต่างประเทศเป็นพันธมิตร
การมีทีมงานกองบรรณาธิการที่มากด้วยประสบการณ์และร่วมงานมายาวนาน
รวมทั้งการมีทีมการตลาดและจัดจำหน่ายที่เข้าใจสินค้าและช่องทางการตลาดเป็นอย่างดี
นอกจากนี้บริษัทยังสามารถใช้สื่อต่างๆ ที่บริษัทมีอยู่หลากหลายในการประชาสัมพันธ์
ซึ่งเป็นข้อได้เปรียบอีกประการหนึ่งของบริษัทที่ดำเนินธุรกิจสิ่งพิมพ์

ภาวะอุตสาหกรรมและการแข่งขัน

ข้อมูลจากสมาคมผู้จัดพิมพ์และผู้จำหน่ายหนังสือแห่งประเทศไทย (The Publishers and
Bookseller Association of Thailand) พบว่า
ธุรกิจสำนักพิมพ์เป็นธุรกิจที่มีอัตราการขยายตัวอย่างต่อเนื่องนับจากการเกิดวิกฤติเศรษฐกิจของประเทศในปี
2538 โดยสังเกตจากปริมาณและประเภทสิ่งพิมพ์
โดยเฉพาะหนังสือที่มีจำนวนเพิ่มขึ้นและมีประเภทที่หลากหลายมากขึ้น
ซึ่งส่วนหนึ่งเป็นผลมาจากนโยบายของภาครัฐที่ผลักดันให้คนไทยมีนิสัยรักการอ่านหนังสือมากขึ้น
ประกอบกับการขยายตัวของร้านหนังสือที่มีจำนวนมากขึ้นและเข้าถึงผู้บริโภคมากขึ้น
ส่งผลให้คนไทยมีนิสัยรักการอ่านหนังสือเพิ่มขึ้นตามไปด้วย
ดังนั้นโดยภาพรวมของอุตสาหกรรมสำนักพิมพ์ โดยเฉพาะประเภทหนังสือเล่มหรือพ็อกเกตบุ๊ค
จึงยังคงเป็นอุตสาหกรรมที่มีแนวโน้มของการขยายตัวเพิ่มขึ้นอย่างต่อเนื่อง สำหรับปี 2551
ยังคงมีปัจจัยเสี่ยงจากภาวะความผันผวนของเศรษฐกิจ ราคาน้ำมัน ภาวะเงินเฟ้อที่สูงขึ้น
และภาวะอัตราดอกเบี้ยในประเทศที่มีแนวโน้มปรับตัวสูงขึ้น
ส่งผลให้ธุรกิจหนังสือมีอัตราการเติบโตไม่มากนัก นอกจากนี้
ผู้ผลิตกระดาษต้องเผชิญกับปัจจัยเสี่ยงจากภาวะเศรษฐกิจและราคาน้ำมันที่ผันผวน
ส่งผลให้ต้นทุนการผลิตสูงขึ้น

แม้จะมีร้านหนังสือเปิดใหม่เพิ่มขึ้นมากในปี พ.ศ. 2551
แต่ปัญหาเรื่องจำนวนร้านหนังสือยังคงเป็นปัญหาใหญ่ เนื่องจากยังมีจำนวนน้อยเมื่อเทียบกับประชากร
และสำนักพิมพ์พึ่งพิงร้านหนังสือเครือข่าย (Chain Stores) มากขึ้น
เนื่องจากประสิทธิภาพในกระบวนการจัดจำหน่ายและการกระจายหนังสือดีกว่าร้านหนังสือ Stand
Alone

2) ร้านหนังสือ

บริษัทเริ่มเปิดดำเนินการธุรกิจร้านหนังสือมาตั้งแต่ปี 2537
ด้วยเล็งเห็นว่าตลาดหนังสือในประเทศเติบโตขึ้นอย่างมากและมีการแข่งขันในตลาดค่อนข้างสูง
ดังนั้นจึงเห็นข้อได้เปรียบในการกระจายสินค้าของบริษัทผ่านร้านหนังสือของบริษัทเองเพื่อเป็นช่องทางในการจำหน่ายหนังสือการ์ตูน
พ็อกเกตบุ๊ค และหนังสือต่างๆ ที่บริษัทผลิต โดยมีเป้าหมายให้ SMM Book Friend
สามารถทำกำไรในธุรกิจได้ จึงให้ความสำคัญในการวางจำหน่ายหนังสือจากสำนักพิมพ์อื่นๆ
นอกเหนือจากบริษัทเช่นกัน

ในปี 2551 “SMM Book Friend” เปิดดำเนินการทั้งสิ้น 24 สาขา (รวมช่องทาง
www.bookfriendonline.com) นอกจากนี้ ยังมีร้านค้าส่งของบริษัทอีก 1 สาขา

ภาวะอุตสาหกรรมและการแข่งขัน

แนวโน้มของธุรกิจร้านหนังสืออยู่ในเกณฑ์ที่ดีขึ้นเรื่อยๆ ซึ่งเป็นไปในทางเดียวกันกับธุรกิจสิ่งพิมพ์
เนื่องจากคนไทยให้ความสนใจอ่านหนังสือมากขึ้น
โดยเฉพาะกลุ่มวัยรุ่นมีแนวโน้มเข้าร้านหนังสือมากขึ้น
ส่งผลให้ผู้ผลิตหนังสือหันมาจับกลุ่มเป้าหมายที่เป็นวัยรุ่น มากขึ้น
มีการจัดพิมพ์หนังสือกระแสวัยรุ่นออกมาจำหน่ายมากมาย
อีกทั้งร้านหนังสือได้ขยายไปสู่การเปิดสาขาในห้างสรรพสินค้าและ
โรงภาพยนตร์มากขึ้นเพื่อจับกลุ่มเป้าหมายทั้งนักเรียน นักศึกษา วัยรุ่น วัยทำงาน
และประชาชนทั่วไปซึ่งมีกำลังซื้อค่อนข้างมาก เป็นโอกาสในการขยายธุรกิจร้านหนังสืออย่างต่อเนื่อง

แม้ธุรกิจหนังสือในปี 2551 มีอัตราการเติบโตแบบชะลอตัวเช่นเดียวกับอุตสาหกรรมอื่นๆ
แต่เนื่องจากขนาดตลาดยังเล็ก และยังมีช่องทางการตลาดอยู่มาก
จึงทำให้มีผู้สนใจเข้ามามากในธุรกิจสำนักพิมพ์ ธุรกิจร้านหนังสือ และธุรกิจวารสาร
การแข่งขันจึงเริ่มมีมากขึ้น แต่ก็ถือว่ามีส่วนช่วยกระตุ้นให้ขนาดของตลาดใหญ่ขึ้นได้อย่างรวดเร็ว

ธุรกิจร้านค้าหนังสือของบริษัทได้รับความนิยมจากผู้อ่านมากขึ้นเรื่อยๆ
เนื่องจากบริษัทได้พัฒนาและปรับปรุงร้านทั้งในด้านของสินค้า ภาพลักษณ์ และการบริการ
โดยมีเป้าหมายให้ SMM Book Friend สามารถทำกำไรในธุรกิจได้
จึงให้ความสำคัญในการวางจำหน่ายหนังสือจากสำนักพิมพ์อื่นๆ นอกเหนือจากหนังสือของบริษัท
โดยที่ผ่านมาสาขาส่วนใหญ่จะประสบความสำเร็จสามารถทำกำไรและอยู่ได้ด้วยตนเอง
กรณีที่สาขาไม่ประสบความสำเร็จบริษัทได้แก้ไขปัญหาโดยการหาทำเลที่ตั้งใหม่และปิดทำเลที่ตั้งเดิม
เนื่องจากร้านหนังสือมีขนาดไม่ใหญ่มากนักจึงสะดวกแก่การเคลื่อนย้ายและสามารถนำไปใช้ในทำเลที่ตั้งใหม่ได้ทันที

3) รับจ้างผลิตสื่อสิ่งพิมพ์

บริษัทดำเนินธุรกิจรับจ้างผลิตสื่อสิ่งพิมพ์มาตั้งแต่ปี 2550
และสามารถทำรายได้ให้กับบริษัทเพิ่มขึ้นอย่างต่อเนื่อง

2. ธุรกิจมัลติมีเดีย

-   สถานีวิทยุ “สปอร์ตเรดิโอ”

บริษัทเป็นผู้ริเริ่มและเป็นผู้นำในการผลิตรายการวิทยุกีฬา 24
ชั่วโมงจนเป็นที่รู้จักกันอย่างกว้างขวางในชื่อ “สปอร์ตเรดิโอ” มาเกือบ 10 ปี
ปัจจุบันบริษัทได้มุ่งเน้นให้ “สปอร์ตเรดิโอ” เป็นคลื่นวิทยุกีฬาและสาระบันเทิง 24 ชั่วโมง
จึงได้พัฒนารูปแบบรายการและเนื้อหาให้ตรงกลุ่มผู้ฟังมากที่สุดทั้งด้านกีฬาและสาระบันเทิง
โดยในด้านของกีฬานั้นได้มุ่งเน้นการนำเสนอข่าวความเคลื่อนไหวในแวดวงกีฬาทุกประเภททั้งในและต่างประเทศ
รวมทั้งการรายงานผลการแข่งขันกีฬาที่ถูกต้อง รวดเร็ว สดจากภาคสนาม
โดยเฉพาะการแข่งขันฟุตบอลลีกต่างๆ “สปอร์ตเรดิโอ”
เป็นคลื่นวิทยุเพียงคลื่นเดียวที่มีนักข่าวประจำอยู่ในต่างประเทศเพื่อทำการรายงานสดจากขอบสนาม
ไม่ว่าจะเป็นอังกฤษ, อิตาลี, สเปน รวมทั้งอเมริกา ตลอดฤดูกาล
ทำให้แฟนรายการทราบผลการแข่งขันกีฬาและเบื้องหลังเกมได้อย่างรวดเร็วที่สุด

นอกจากนี้ยังได้เพิ่มช่องทางการรับฟัง “สปอร์ตเรดิโอ” ทางอินเตอร์เน็ต
www.sportradiothai.com
ซึ่งผู้ฟังสามารถฟังรายการสดด้วยระบบเสียงที่เหมือนการออกอากาศทางวิทยุ และ true vision
ช่อง R28 ตลอด 24 ชั่วโมง

“สปอร์ตเรดิโอ” ยังได้จัดกิจกรรมที่เป็นประโยชน์กับประชาชนมากมาย
โดยร่วมกับองค์กรภาครัฐและเอกชนต่างๆ

-   บริการข้อมูลทางโทรศัพท์

  บริการข้อมูล เอสเอ็มเอส

- สปอร์ตเรดิโอ เอสเอ็มเอส รีพอร์ต :
บริการส่งผลและทรรศนะวิจารณ์ฟุตบอลลีกต่างประเทศทางข้อความเอสเอ็มเอส

  - เอสเอ็มเอส ไลฟ์ :
  บริการรับข้อความแสดงความคิดเห็นต่อรายการจากผู้ฟังสปอร์ตเรดิโอแบบเรียลไทม์

บริการข้อมูลเสียงทางโทรศัพท์ ระบบ 1900

บริการข้อมูลเสียง วิเคราะห์ วิจารณ์ฟุตบอลต่างประเทศ
โดยทีมงานผู้ดำเนินรายการสดฟุตบอลของสปอร์ตเรดิโอและคอลัมนิสต์ฟุตบอล

ภาวะอุตสาหกรรมและการแข่งขัน

ด้วยความผันผวนด้านเศรษฐกิจ การเมือง และสังคม ที่ส่งผลกระทบให้ภาพรวมของประเทศถดถอย
ทำให้ผู้ประกอบการต่างให้ความสำคัญกับการบริหารเชิงรุกเพื่อเพิ่มศักยภาพทางการแข่งขัน ในปี
2551
การแข่งขันในธุรกิจวิทยุยังคงมีความแรงอย่างต่อเนื่องทั้งในด้านการเช่าคลื่นและการหาผู้สนับสนุน
(สปอนเซอร์)
โดยเจ้าของสินค้าจะพิจารณาเลือกใช้สื่อโฆษณาเพื่อประชาสัมพันธ์และสร้างภาพลักษณ์ของสินค้าอย่างระมัดระวังเพื่อให้ได้รับความตอบแทนที่คุ้มค่าในการลงทุน
ซึ่งสื่อวิทยุนั้นถือว่ามีความคุ้มค่าในผลตอบแทน น้อยกว่าโทรทัศน์และหนังสือพิมพ์
เนื่องจากครอบคลุมกลุ่มเป้าหมายน้อยกว่า
ทำให้ฝ่ายขายโฆษณาต้องพยายามสร้างแพ็คเกจโฆษณาเพื่อดึงดูดใจลูกค้า
แม้ว่าจะมีการลดงบโฆษณาลงอย่างมากก็ตาม

อย่างไรก็ตาม “สปอร์ตเรดิโอ” ยังคงมุ่งมั่นที่จะผลิตรายการวิทยุกีฬาและสาระบันเทิง 24 ชั่วโมง
ด้วยการนำเสนอข้อมูลข่าวสารในแวดวงกีฬาและรายการสารประโยชน์เพื่อให้ผู้ฟังรายการได้รับทราบข้อมูลข่าวสารอย่างครบถ้วน
ถูกต้อง รวดเร็ว ทันเหตุการณ์ และ เนื่องจากมีผู้ฟังให้ความสนใจติดตามอยู่มาก
ประกอบกับคนไทยให้ความสนใจกีฬามากขึ้นโดยเฉพาะฟุตบอลต่างประเทศ
ในขณะที่มีผู้ผลิตรายการวิทยุกีฬาน้อยราย
บริษัทจึงสามารถรักษาความเป็นผู้นำและความได้เปรียบไว้ได้ตลอดเวลา

3. ธุรกิจอื่นๆ

ในปี 2551 บริษัทมีรายได้อื่นๆ เพิ่มขึ้นเมื่อเทียบกับปี 2550 โดยมีรายได้ส่วนใหญ่มาจาก

1) ให้เช่าพื้นที่สำนักงาน

2) การจัดกิจกรรม ในปี 2551
บริษัทเป็นผู้ดำเนินการจัดมหกรรมการแข่งขันกีฬาและความสามารถระดับอุดมศึกษา Thailand U
Challenge 2008 ชิงทุนการศึกษารวมกว่า 5 ล้านบาท
เป็นกิจกรรมที่ส่งเสริมให้นิสิตนักศึกษาในระดับอุดมศึกษาได้ใช้เวลาว่างให้เป็นประโยชน์โดยร่วมกันทำกิจกรรมเชิงสร้างสรรค์
สร้างความสามัคคีระหว่างนิสิตนักศึกษาและคณาจารย์ในสถาบันเดียวกันและต่างสถาบันโดยใช้กิจกรรมกีฬาและสันทนาการเป็นสื่อ
โดยมีการจัดการแข่งขันฟุตซอล การประกวดกองเชียร์ การประกวดเชียร์ลีดเดอร์
การประกวดหนุ่มสาวดาวลีลาศ และการประกวดมิส สลิมมิ่ง ยู แชลเลนจ์
ซึ่งการจัดงานในครั้งนี้มีสถาบันอุดมศึกษาเข้าร่วมกิจกรรมกว่า 16 สถาบัน